Setemene kadhung gelem nggoleti dalan, lakune wong urip nong desa jaman saiki, dibantu teknologi sedherhana bisa bain nemokaken rejekine.
Ana lare Delik Jambesari, arane Jamil. Maune megawe nong warung ring kutha, ambi ngancani rabine hang dadi tukang masake, iyane melibeng ngateraken pesenane wong hang mesen liwat tilpun.
Aju marek ana kedadeyan hang sing enak rong taun kepungkur, warunge sepi. Iyane sak rabine mbalik nong desane, usaha dhewek. Merga rabine pinter masak, yaiku hang dilakoni. Sawetara Jamil ya tetep dadi kurir hang ngateraken pesenan-pesenan.
Warunge, setemene dudu warung, ya mung umahe, dadi wong hang mangan biyasahe njujug ring pawone nong mburitan. Diarani Warung Keno, njuwut teka aran anake.
Hang seru payune yaiku menu hang digawe dhewek diarani "Ayam Kampleng" pedhese sambele mula mari mangan kaya mari dikamplengi. Hang dadi ciri has, pitike mung seriwi, sing ana bagiyan liyane. Seriwi hang diungkep bumbu bacem aju dibakar. Sandhingane sakliyane sambele hang ngampleng mauka ana oseng-oseng kangkunge hang seger kerenyes-kerenyes merga cara ngolahe sing mateng seru, bumbune minimalis dadi kangkunge kerasa magih seger.
Sakliyane menu andhalan Ayam Kampleng, ana menu siji maning yaiku Ayam Krispy, yaiku daging pitik irisan hang digoreng adonan gelepung hang renyah. Sambele ana rong macem, sambel taun (bajak) ambi sambel ijo ditambah lalapan timun lan seladhah kerinting.
Kabeh pesenan dikirim magih panas, polae diolah kadhung ana pesenan.
Kadhung rika kepingin niliki, acake menyanga nang kulone SD Jambesari 1 ring dusun Delik Gerangan. Warung iki wis melaku kira-kira rong taun, bisa ngirim nong sakubengane Banyuwangi, malah tau ana pesenan teka Ketapang lan Benculuk. Hang paling akeh mula sakubengane kutha. Digu bain kanggone Jamil wis cukup. Hing kathik melebu ring aplikasi panganan. Promosine mula gethok tular.
Kadhung rika durung kober taping wis kepingin niliki, bisa pesen ring nomere Jamil, WA No. 0853-3079-5459. Aja kuwatir, regane murah meriyah.
Kadhung jarehun mula numani, kelendi dhung rika pisan niliki?
Redaktur menerima berbagai tulisan, kirimkan tulisan anda dengan mendaftar sebagai kontributor di sini. Mari ikut membangun basa Using dan Belambangan.